Aloite: Tammerkosken tehdasmaisema Unescon listalle

Petteri Mäkinen

Tampereen porvarillinen valtuustoryhmä haluaa Tammerkosken tehdasmaiseman Unescon maailmanperintökohteeksi.

Kokoomuksen ja RKP:n valtuustoryhmä esittää, että Tampereen kaupunki hakee Tammerkosken koskimiljöötä Unescon maailmanperintökohteeksi ryhtymällä ensin neuvotteluihin sen saamiseksi Suomen aieluetteloon ja edelleen Suomen ehdokkaaksi maailmanperintökohteeksi.

Valtuustoryhmä jättää asiasta valtuustoaloitteen tänään.

– Tammerkoski ja sen upea vanha tehdasmiljöö on kaunis kaupunkimaisema mutta erityisesti se on keskeinen osa pohjoismaisen teollisuuden syntyhistoriaa; Tammerkoski on synnyttänyt monia teollisuuslaitoksia, kuten paperi- ja tekstiilitehtaat, konepajan ja energialaitoksia. Lisäksi koskenvarren rakennukset ovat tunnettujen arkkitehtien suunnittelemia teollisuusrakennuksia, ne on rakennettu pääosin 1800-luvulla harkitusti tärkeän vesivoiman varteen. Kaupunki on rakentunut tämän kansallismaiseman ympärille, teollisuuden väistyessä rakennukset ovat pääosin uusien elinkeinojen käytössä. Tammerkosken maisemat ovat sekä ympäristö- että kulttuuriperintöä useamman sukupolven takaa. Tammerkoski tehdasrakennuksineen on tamperelaisille rakas maisema ja kansainvälisestikin tunnettu kaupungin tunnus, perustellaan hakualoitetta.

Maailmanperintökohteiden listan taustalla on vuonna 1972 YK:n yleiskokouksessa hyväksytty Maailmanperintösopimus, jonka tavoitteena on lisätä ainutlaatuisten kulttuuri- ja luonnonperintökohteiden arvostusta, levittää niitä koskevaa tietoa, sekä pelastaa, suojella ja kunnostaa arvokkaita perintökohteita. Sopimuksen on ratifioinut 191 valtiota.

Maailmanperintökohdeluettelossa on tällä hetkellä yhteensä 1100 kohdetta, joista 779 on kulttuurikohteita, 197 luontokohteita ja 31 yhdistettyä kohdetta. Ne sijaitsevat 161 maailmanperintösopimuksen allekirjoittaneen valtion alueella.

Päästäkseen maailmanperintölistalle, ensin kohde on oltava kansallisessa aieluettelossa, jonka päivittämistä koordinoi Suomessa museovirasto.